**Miðborgarsjóður Reykjavíkurborgar**

**Úthlutunarreglur**

**1. gr. Hlutverk og markmið Miðborgarsjóðs**

Hlutverk Miðborgarsjóðs er að stuðla að því að miðborgin sé áhugaverður og aðlaðandi dvalar- og áfangastaður fyrir íbúa og aðra hagsmunaaðila borgarinnar, landsmenn alla og erlenda gesti. Markmið miðborgarsjóðs er að stuðla að fjölbreytni í miðborginni og eflingu hennar sem íbúðabyggðar og um leið miðstöðvar verslunar, þjónustu, mannlífs, menningar og stjórnsýslu. Miðborgarsjóður vinnur að því með því að veita einstaklingum, félagasamtökum, fyrirtækjum og stofnunum tækifæri til frumkvæðis, nýsköpunar og rannsókna í miðborginni í samræmi við stefnu Reykjavíkurborgar í málefnum miðborgar og markmið aðalskipulags Reykjavíkur 2010-2030 um að greina, skrá og vinna úr upplýsingum um þróun miðborgarinnar. Áhersla er lögð á að styrkja verkefni sem eru í samræmi við leiðarljós miðborgarstefnunnar:

* Heildstæð miðborg
* Miðborg allra
* Aðlaðandi miðborg
* Fjölbreytt miðborg
* Vel tengd og vistvæn miðborg

**2. gr. Úthlutun og umsóknir**

Styrkir úr sjóðnum skulu eingöngu veittir til verkefna sem falla að stefnu Reykjavíkurborgar í málefnum miðborgarinnar.

Reykjavíkurborg getur sett sérstök skilyrði um styrkveitingar úr sjóðnum, svo sem að lögð verði áhersla á tiltekin málefni eða málaflokka. Reykjavíkurborg getur sett skilyrði um að hluti styrkveitinga úr sjóðnum verði varið til verkefna í miðborginni sem unnin eru í samstarfi við hverfisráð og/eða íbúasamtök. Þá getur verkefnisstjórn miðborgarmála sett skilyrði um einstaka styrkveitingar úr sjóðnum, s.s. að styrkur skuli greiddur út í fleiri greiðslum en tveimur, og að framkvæmdum verði lokið innan tiltekinna tímamarka. Feli verkefni í sér afnot af borgarlandi ber styrkhafa að sækja um tilskilið afnotaleyfi og ef um röskun á borgarlandinu er að ræða skal styrkveiting háð því skilyrði að frágangur verði með fullnægjandi hætti.

Ef veita á styrk til ákveðins verkefnis eða rekstrar oftar en einu sinni skal sérstakur rökstuðningur fylgja.

Einstaklingar, félagasamtök, fyrirtæki og stofnanir geta sótt um styrki úr sjóðnum. Stofnanir Reykjavíkurborgar eða starfsmenn þeirra geta ekki sótt um styrki í sjóðinn en geta verið samstarfsaðilar í verkefnum sem aðrir sækja um styrki til.

Auglýst skal eftir umsóknum að minnsta kosti einu sinni á ári. Þegar umsóknarfrestur er liðinn skal verkefnisstjóri miðborgarmála taka saman upplýsingar um umsóknir sem og tillögur að úthlutun í samráði við formann verkefnisstjórnar. Tillögur um úthlutun skulu lagðar fyrir verkefnisstjórn til umræðu og samþykktar. Í kjölfarið leggur formaður verkefnisstjórnar þær fyrir borgarráð til staðfestingar.

Umsækjendur sækja um styrki úr sjóðnum með því að fylla út eyðublöð á vef sjóðsins. Í umsóknum um styrki skal taka fram nafn, kennitölu og heimilisfang ábyrgðaraðila. Umsóknum skal fylgja greinargerð um viðkomandi verkefni, markmið þess, framgang og hvenær því lýkur. Umsækjandi skal tilgreina jafnréttismarkmið og hvernig verkefnið samræmist mannréttindastefnu Reykjavíkurborgar. Leggja skal fram kostnaðaráætlun og gögn þar að lútandi. Hafi umsækjendur áður fengið styrk frá Reykjavíkurborg skal fylgja greinargerð með upplýsingum um upphæð styrksins, ráðstöfun og nýtingu fjármuna.

**3. gr. Fjármál og eftirfylgni**

Styrkir úr sjóðnum eru afgreiddir eftir að samningar um styrkveitingu hafa verið undirritaðir og gegn framvísun fjárhagsáætlunar vegna þess verkefnis sem styrkurinn er veittur til. Styrkirnir skulu greiddir út í samræmi við reglur Reykjavíkurborgar um styrki.

Endurgreiða skal veitta styrki þegar fyrir liggur að þeim hefur ekki verið varið í tilgreindar framkvæmdir/verkefni, innan þeirra tímamarka sem ákveðin eru við úthlutun eða, í þeim tilvikum sem það er ótilgreint, innan tveggja ára frá styrkveitingu. Hafi styrkur ekki verið sóttur innan árs frá úthlutun fellur hann niður.

Styrkþegar skulu skila Reykjavíkurborg greinargerð um ráðstöfun styrksins ásamt uppgjöri. Ef afgangur er af styrknum skal skila honum til baka í sjóðinn. Greinagerð skal skilað á þar til gerðu rafrænu eyðublaði á heimasíðu Reykjavíkurborgar, þegar viðkomandi verkefni er að fullu lokið í samræmi við styrksamning styrkþega og Reykjavíkurborgar. Í samræmi við samþykkt borgarráðs frá 26. maí 2016 skal styrkþegi í greinargerð um ráðstöfun styrks skila kyngreindum gögnum um þá sem eftir atvikum veita eða njóta tiltekinnar þjónustu eða gæða vegna styrkveitingarinnar og sérstaklega verði greint frá því hvaða áhrif framlagið hefur á stöðu jaðarsettra hópa fólks sbr. mannréttindastefna Reykjavíkurborgar.

Styrkþegar skulu ávallt birta merki Reykjavíkurborgar í kynningarefni og láta þess getið að verkefnið hafi hlotið styrk úr sjóðnum. Reykjavíkurborg áskilur sér rétt til að nýta niðurstöður verkefnisins eða aðra afurð þess til frekari vinnu, kynningar eða eftir atvikum með öðrum hætti í þágu miðborgarstarfs.

**Samþykkt á fundi borgarráðs 1. júní 2017.**